હજુ સવારના ચાર જ વાગ્યા છે. રણછોડ ભગતના રેડિયો પર ભજન શરૃ થવાને ખાસ્સી વાર છે. રામજી મંદિરમાં પરોઢિયે આરતી કરતા મોહન મહારાજના ઘરની બત્તી પણ હજુ બંધ છે. આમ જોવા જઈએ તો એવું કોઈ કામ બાકી નથી જેના માટે અનીતાબહેને આટલા વહેલા ઊઠવું પડે. પણ આ તો અનીતાબહેન. ચારના ટકોરે જાગીને સૌ પહેલાં ભેંસો દોહવાનું શરૃ કર્યું. ગાંગરતી ભેંસોને ચારો-પાણી કરાવી દીધાં. ડેરીએ દૂધ ભરી દીધું. છાસ વલોવીને માખણ તારવી દીધું. સસરા અને બાળકોને શિરામણ કરાવતા સુધીમાં સૂર્યનારાયણે માથું કાઢ્યું.